नित्यानंद हुंदे पिता गी जेलै इस गल्ला दा पता लग्गा जो इंदा मन हुन पढ़ाई थमां उचाट होन लगी पेआ ऐ तै ए योग साधना पासै बधा करदे न तां उनें इंदे ब्याह् दी तेआरी शुरू करी दित्ती। उनें इनें गी पुच्छे बगैर गै जाड़ ग्रां दे बलकड़िये ब्राह्‌मणें दी कुड़ी कन्ने इंदा रिशता पक्का करी लैता ते ब्याह् लेई इनें गी कलर सद्धी लैता। नित्यानंद होरें गी जेलै ए पता लगा जे इंदे रिश्तेदार ते भाई-चारा हून इंदे ब्याह् लेई कटिबद्ध ऐ तां ए इकरोज बड्डलै उट्ठे ते लो इनें ‘जाड़’ ग्रां जाई कीती। ओ सिद्धे अपनी मंगेतर दे घर चली गे। इस दिन रक्खड़ी दा पर्व हा। इनें मंगेतर दे घर पुज्जियै अपनी मंगेतर गी अवाज दित्ती। अवाज सुनियै जेल्लै ओ कुड़ी बाह्‌र आई तां इनें उसी आखेआ—“भैनें आऊं तां तेरे थमां रक्खड़ी बन्हान आया। लै तौल कर ते ‘ब’न्न मेरे हत्थ रक्खड़ी।” कुड़िये गी पता नेईं हा जे हा जे उस दे सामनै खड़ोते दा गभरू गै उसदा मंगेतर ऐ। उसनै सूतरे दी डोरी अंदरे दा कड्ढी आंदी ते इनें गी रक्खड़ी ब’न्नी दित्ती। रक्खड़ी बन्हाइयै इनें उस कुड़ी गी आखेआ—पंत होरें गदी सुनाई देआं जे कलर दे पंत चंद्रमौलि हुंदा जागत नित्यानंद आया हा ते रक्ख‌ड़ी बन्हाइयै चली गेआ।” कुड़ी गी जेलै नां दा लग्गा तां ओ सिर पकड़ियै उत्थें गै बेह्ईं गेई।